Landets tre største kommuner, København, Aarhus og Odense har siden 2014 brugt mange millioner kroner på projekter og indsatser, der skal integrere flygtninge og indvandrere. En opgørelse som Berlingske har foretaget viser, at der alene i 2017 er brugt mindst 150 millioner på 113 forskellige integrationsprojekter og indsatser.

Men det kniber med at evaluere og dokumentere effekten af de mange forskellige projekter. Og både eksperter og politikere forholder sig ifølge avisen skeptisk over for de mange små og store projekter, som for størstedelens vedkommende har det fællestræk, at formålet er at få flere indvandrere og flygtninge i arbejde.

Læs også : Nyt integrationsprojekt: Sundhedsplejersker er brobyggere for flygtningefamilier

Jacob Nielsen Arendt, forskningsleder i Rockwool Fondens Forskningsenhed, siger til avisen, at det ofte er ukendt, hvad den reelle effekt er af projekterne:

- Vi bruger som samfund rigtigt mange penge på små, lokale projekter, hvor den viden, der måtte blive opsamlet, sjældent bliver spredt særligt godt og ofte slet ikke evalueret tilstrækkeligt. Lige nu fægter kommunerne lidt i blinde og bruger mange penge på indsatser, hvor det er svært at sige med sikkerhed, om de virker. Der er behov for at gå lidt mere struktureret til værks.

Få en bedre effekt ved samlet indsats

Udlændinge- og integrationsminister Inger Støjberg (V) stiller også spørgsmålstegn ved, om man får valuta for pengene med de mange projekter:

- Man kan stille sig selv spørgsmålet, om man får nok integration for pengene, eller om det i lige så høj grad er beskæftigelsesprojekter for dem, der driver dem, siger ministeren og tilføjer, at der ikke nødvendigvis er noget galt med de enkelte projekter, men at man muligvis kunne få en bedre effekt ved at samle indsatsen mere.

Svært at få et samlet overblik

Økonomisk vismand og forskningsdirektør i Det Nationale Forsknings- og Analysecenter for Velfærd, Torben Tranæs, påpeger, at der mangler et samlet overblik over de mange forskellige indsatser: